PATVIRTINTA

Telšių „Germanto“ progimnazijos

2020 m. rugsėjo 1d.

direktoriaus įsakymu Nr. V- 31

**TELŠIŲ „GERMANTO“ PROGIMNAZIJOS**

**2020–2021 MOKSLO METŲ UGDYMO PLANaS**

**2019-2020 M.M. UGDYMO PLANO ĮGYVENDINIMO ANALIZĖ**

**Vykdytų ugdymo programų įgyvendinimo ypatumai**

Norėdami sužinoti mokyklos tobulintinos srities rodiklį buvo atlikta plačiojo įsivertinimo apklausa. Klausimų rezultatai parodė aukščiausias ir žemiausias atsakymų vertes.

5 aukščiausios vertės:

* Ugdymo planai ir tvarkaraščiai (3,1);
* Nuolatinis profesinis tobulėjimas (3,1);
* Ugdymo(-si) tikslai (3,0);
* Orientavimasis į mokinių poreikius (3,0);
* Ugdymo(-si) organizavimas (3,0).

5 žemiausios vertės:

* Pastatas ir jo aplinka (1,9);
* Mokymasis ne mokykloje (2,4);
* Aplinkų bendrakultūra (2,4);
* Mokymasis virtualioje aplinkoje (2,5);
* Mokymasis (2,5).

Detalūs rezultatai parodė, kad 83 proc. respondentų yra patenkinti veiklų, renginių ir pamokų tvarkaraščiais. Pamokų tvarkaraštyje mokiniai neturi „langų“, pamokų laikas yra patogus atvykti ir išvykti iš mokyklos. Taip pat patogūs konsultacijų bei neformalaus ugdymo tvarkaraščiai, jie tenkina įvairių poreikių mokinius.

Net 83 proc. respondentų neigiamai įvertino pastato būklę. Mokykla pastatyta 1961 m., todėl pastato būklė reikalauja renovacijos, ypač šildymo bei vėsinimo sistemos. Nėra įrengtų zonų pasyviam mokinių poilsiui. Erdvės nėra funkcionalios, lengvai pertvarkomos.

Mokyklos kokybės įsivertinimo grupė vieningai nutarė, kad kitais metais tobulintinas rodiklis bus „Mokymasis virtualioje aplinkoje“ (3.2.2. Įvairiapusiškumas). Manome, kad virtualios ugdymosi aplinkos įtrauks mokinius į mokymąsi individualiai arba komandomis. Skatinimas naudotis įvairiomis IKT priemonėmis plės galimybes dalyvauti mokyklų mainuose, taip pat gilins dalykines žinias, todėl gerės mokinių pažangumas.

Rekomendacijos.

1. Skatinti aktyviau naudoti EMA ir „EDUKA klasė“ pratybas.

2. Dalį namų darbų skirti naudojantis virtualiai pateikiama informacija ir atlikti užduotis virtualiose aplinkose.

3. Mokiniui nedalyvaujant pamokose ilgesnį laiką (dėl ligos ar kitų priežasčių) siūlyti mokytis virtualiai. Naudotis parengtomis filmuotomis pamokomis ir kitomis mokomosiomis medžiagomis.

4. Skatinti gabių mokinių dalyvavimą internetinėse olimpiadose, tokiose kaip Kengūra, Olympis, Kings, Mano gaublys, Bebras ir kt.

**Ugdymo turinio integravimas**

Mokinių ugdymo poreikiams tenkinti ir mokymosi pasiekimams gerinti mokykloje skirta 14 konsultacijų: lietuvių k., anglų k., matematikos, informacinių technologijų, biologijos, rusų k., geografijos. Jos teikiamos ir pradinių klasių mokiniams. Konsultacijos vyksta ir tada, kai mokiniai, nepasiekę patenkinamo pasiekimų lygmens pusmečio pabaigoje, su dalyko mokytoju parengia programą spragoms likviduoti. Individualios ir grupinės konsultacijos vyko ir mokantis nuotoliniu būdu.

Puikiai pavyko įgyvendinti tokias ugdymo(si) dienas, kaip „Mokyklos gimtadienis“, Kaziuko mugė, kuri buvo skirta Lietuvos bendruomenės metams paminėti, Lietuvos nepriklausomybės šventė „Sveikinu Lietuvą“.

Visus metus mokykloje vyko edukacinės pamokos. Per technologijų, lietuvių kalbos ir literatūros, istorijos, geografijos pamokas mokiniai dalyvavo Kultūros paso edukacijose „[Knygos anatomija“](https://germantas.telsiai.lm.lt/index.php/2019/04/29/kulturos-paso-renginys-medinis-margutis-velyku-puosmena/), „Piešiu ant stiklo“, „Gyvybės medis“. Minint Pasaulinę aplinkos apsaugos dieną, mūsų mokyklos 8-os klasės moksleiviams chemijos pamokos vyko prie Germanto ežero. Moksleiviai pirmiausia sutvarkė aplinką, po to atliko tiriamąsias  ir kūrybines užduotis.

Keletą pamokų pravedė Telšių apskrities vyriausiojo policijos komisariato bendruomenės pareigūnas Ramūnas Šileika. Jis pradinių klasių mokiniams priminė saugaus eismo taisykles, vaizdžiai jas perteikė video filmukais. 7-ų klasių mokinius pareigūnas supažindino su netinkamo elgesio apraiškomis ir jų pasekmėmis, pristatė pagrindinius teisės aktus.

Vasario mėnesį mokykloje buvo organizuota saugaus interneto savaitė ,,Mėlynas meškiukas“. Prisijungti prie eTwinning projekto „Mėlyno meškiuko saugaus interneto kampanija“ veiklų buvo pakviesti dalyvauti ir visi mokytojai. Per anglų kalbos pamokas 2-8 klasių mokiniai vykdė įvairias saugaus interneto veiklas: kūrė komiksus, susipažino su saugaus interneto taisyklėmis ir jas iliustravo piešiniais, plakatais, šūkiais bei kompiuterine programa WordArt sukūrė žodžių debesis. Šeštokai Logo Motion programa kūrė judantį „Mėlyno meškiuko saugaus interneto kampanijos“ simbolį, Septintokai interneto svetainėje <https://bubbl.us> kūrė saugaus ir nesaugaus elgesio internete minčių žemėlapius. Aštuntokų veikla labiausiai atspindėjo šių metų saugesnio interneto dienos šūkį: „Kurkime geresnį internetą kartu“. IT pamokų metu mokiniai interneto svetainėje <https://learningapps.org> kūrė žaidimus apie saugų elgesį internete. Geriausiai pavykusių žaidimų QR kodai buvo pateikti Saugesnio interneto savaitės stende.

25 penktokai ir 15 šeštokų dalyvavo respublikiniame Logo konkurse animuoto piešinio ir istorijos (filmuko) rungtyse (2020 kovo mėn.). Vienuolika 7-8 klasių mokinių dalyvavo tarptautiniame matematikos ir informacinių technologijų konkurse „Piešinys = matematikos uždavinys“ (2020-02-02).

Mokantis nuotoliniu būdu paskutinę balandžio savaitę per integruotas informacinių technologijų, dailės bei lietuvių kalbos pamokas mokiniai savo mamytėms kūrė velykinius paveikslėlius bei sveikimo atvirukus. Daugumai pavyko ne tik kompiuterine programa nupiešti atviruką, sukurti sveikinimą, bet ir savarankiškai jį įkelti į Padlet lentą. Visas mamas sveikinimai pasiekė per dienyną Tamo.

Įtemptiems mokslo metams artėjant į pabaigą, lietuvių kalbos ir literatūros, anglų kalbos, rusų kalbos ir informacinių technologijų  mokytojos su 5-8 klasių mokiniais  vykdė projektą „Metų laikas/ Season/ Bремя года“.  Mokiniai turėjo sukurti tekstus trimis kalbomis apie mėgstamiausią metų laiką,  argumentuoti, kodėl jis patinka. Atliktus darbus mokiniai įkėlė į Padlet sienelę.

Birželio 1-5 dienomis integruotų IT ir matematikos pamokų metu penktų ir šeštų klasių mokiniai, naudodami matematikos žinias apie koordinačių plokštumą, per IT pamoką kūrė mums visiems skirtus animuotus palinkėjimus vasarai.

Mokykloje jau ketvirti metai atliekami 4-ų klasių mokinių gebėjimų atpažinimo tyrimai. Komandinis mokymasis vyksta dėl svarbaus tikslo – užtikrinto kokybiško ugdymo, orientuoto į visus, tarp jų ir į gabius, motyvuotus mokinius. Svarbu, kad šis procesas taptų tęstiniu, todėl mokykla dalyvauja **ilgalaikėje profesinių kompetencijų tobulinimo programoje „Sėkmingo gabių vaikų ugdymo mokykloje prielaidos bei darbas su skirtingą motyvaciją turinčiais mokiniais“.**

Visi mokyklos mokytojai dalyvavo mokymuose apie nuotolinį mokymą(si) ir kaip jam pasirengti, kokias priemones pasitelkti į pagalbą.

Dalis suplanuotų veiklų liko neįgyvendintos dėl prasidėjusios pandemijos. Tačiau ir nuotoliniu būdu vyko mokymai, konsultacijos, sėkmingai buvo vedamos pamokos Zoom platformoje, naudojamos Edukos bei EMA mokymosi aplinkos. Nuotoliniu būdu buvo paminėta ir Spaudos atgavimo, Kalbos ir Knygos diena – mokiniai dailyraščiu rašė tekstus apie knygą ir juos siuntė savo mokytojoms.

**Pažintinė ir kultūrinė, projektinė veikla**

Mokykloje buvo vykdomos ankstyvosios prevencijos ir socialinių įgūdžių programos: „Zipis“, „Obuolio draugai“, „Įveikime kartu“, LIONS QUEST programa „Paauglystės kryžkelės“, skirta 5-8 klasių mokiniams. Ugdant mokinių pilietiškumą ir sąmoningumą, buvo organizuotos įvairios pilietinės iniciatyvos ir akcijos: tarptautinė Tolerancijos diena, „Atmintis gyva, nes liudija“, Laisvės gynėjų dienos paminėjimas, Lietuvos Valstybės atkūrimo diena, Nacionalinis diktantas, kuriame savo jėgas išbandė 63 mokiniai (5-8 klasių) ir 8 suaugę dalyviai. Labai smagu, kad ir penktokai drąsiai atėjo rašyti diktantą. 8b klasės mokiniai rašė visi. Keturiasdešimt keturi 5-6 klasių mokiniai dalyvavo respublikiniame kompiuterinių kalėdinių ir naujamečių atvirukų konkurse „Žiemos fantazija 2019“, vyko virtuali Kalėdinių mokinių darbų interaktyvi paroda.

Puikiai praleidome laiką kalėdinėje [bendruomenės vakaronėje „Paslaptingas laukimas“](https://germantas.telsiai.lm.lt/index.php/2019/12/19/bendruomenes-vakarone-paslaptingas-laukimas/). Tėveliai, seneliai, vaikai ir mokytojos, auklėtojai sugužėję į klases šventiškoje ir jaukioje aplinkoje įsijungė į bendrą veiklą. Visi iš senų, naudojimui nebetinkamų vadovėlių gamino kalėdines eglutes. Pirmiausia reikėjo kruopščiai sulankstyti knygos lapus, o po to –  eglutę papuošti.

Birželio 2 dieną mūsų mokyklos 4b klasės mokiniai kartu su auklėtoja D. Greviene ir 7b klasės mokiniai su auklėtoju A. Kinčinu dalyvavo išvykoje į Šilutės PMC. Mokiniai ne tik susipažino su žuvų augintojo profesija, žuvininkystės praktinio mokymo centro veikla, bet ir patys dalyvavo praktinėje veikloje. Išvyką organizavo pažintinė žuvininkystės programa „Išauginta Europos Sąjungoje“.

Aštuntokai su mokytoja L.Lieniene dalyvavo tarptautiniame „ME THE A.I #2.0“ projekte.

Toliau sėkmingai tęsiami eTwinning bei PenPalSchools projektai. G.Raudonienė vykdė 9 projektus, R.Klemanskienė vykdė 4, E.Račkauskienė 3 projektus, L.Lienienė 2 projektus.

**Mokinių pažangos ir pasiekimų vertinimas**

Išanalizavę metines ataskaitas pastebėjome, kad žymiai pakilo pradinių klasių mokinių mokymosi kokybė (9,9 proc.).  Šiek tiek kilstelėjo ir bendras 1-8 klasių pažangumas ir mokymosi kokybė. Per visus metus buvo stebima individuali mokinių pažanga, vedami signaliniai pusmečiai, kurie lyginami su ankstesniais rezultatais. Nuotolinio mokymosi metu mokinių pažangumas buvo stebimas ir fiksuojamas kiekvieną savaitę. Gauti rezultatai aptariami su tėvais, mokiniais ir kitų dalykų mokytojais.

2019-2020 m. m. labai gerais pažymiais baigė 42 mokiniai, gerais – 179.

**Neformaliojo vaikų švietimo organizavimas.**

2019-2020 m. m. mokykloje veikė 18 neformalaus ugdymo būrelių. Mūsų mokyklos 5a mokinė Augustė Vaiva Klingerytė dalyvavo „Alkos“ muziejaus paskelbtame konkurse „Sukurk ženklą muziejui“. Mokinė buvo apdovanota diplomu bei muziejaus suvenyrais. Taip pat Augustė Vaiva Klingerytė dalyvavo respublikiniame konkurse „Aš piešiu vandenį“. Antrame ture tapo nugalėtoja ir pateko į trečią konkurso turą.

### Kaip ir kiekvienais metais „Darbštuolių“ ir „Formos“ būrelių nariai puošė miesto kalėdinę eglutę, o „Knygų draugų“ nariai, vadovaujami bibliotekininkės S.Vilčinskienės, pravedė šiaurės šalių literatūros savaitę.

### Labai noriai mokiniai lankė IT dirbtuvių būrelį. Antrokai, programuodami Scratch įrankio pagalba, sukūrė savo žvaigždynus bei sugalvojo jiems pavadinimus: Batas, Smėlio Laikrodis, Grįžulo Ratai ir kitus.

### Mūsų mokykla senuosius metus išlydėjo ir Naujuosius pasitiko langus pasipuošusi neatsiejamu žemaičių simboliu – meškute. Jaunųjų žurnalistų būrelis kvietė suskaičiuoti pas mus „įsikūrusias“ meškas.

### Mokantis nuotoliniu būdu neformaliojo ugdymo užsiėmimai vyko ZOOM platformoje.

**Sėkmingiausios veiklos**

Rajoninėje olimpiadoje „Mano gaublys“ Skaistė Klapatauskaitė ir Jokūbas Kinčius užėmė 3 vietas.

Tradiciniam žemaitiškos kūrybos ir skaitymų konkursui „Rokoukemies ir korkiam žemaitėška“ kasmet mokinius ruošia mokytoja D.Liutkutė. Šiais mokslo metais šiame konkurse sėkmingai dalyvavo 5b klasės mokinė A. Kaveckaitė. Ji kūrybos sekcijoje laimėjo II vietą ir pelnė piniginį prizą.

Rajoninėje technologijų olimpiadoje šeštokė Ema Jonušaitė užėmė – I vietą, o Nojus Skukauskas (6a kl.) – III vietą. Parodoje – konkurse ,,Meškos ženklai Žemaitijoje“ E.Jonušaitė buvo pagerbta nominacija ,,Už idėjos atskleidimą“, o N.Skukauskas– specialiu prizu.

2a klasės mokinė Natalija Šakytė dalyvavo piešinių konkurse, skirtame paminėti Žemės dieną. Mergaitė nupiešė meilės žemėlapį Žemei ir tapo Telšių kultūros centro organizuojamo vaikų piešinių konkurso prizininke. Pasibaigus karantinui, Telšių kultūros centre  Natalijos  laukė prizas – puodelis su jos piešiniu.

Gegužės mėnesį vyko respublikinė penktokų anglų kalbos olimpiada MOKSLO LAB. 5b klasės mokinė **Zurjat Jonuškevičiūtė** olimpiadoje surinko 100 taškų ir tarp šalies penktokų laimėjo 10 vietą. Mokinė buvo apdovanota diplomu ir puikiomis dovanomis.

Nacionaliniame konkurse „Lietuvos istorijos žinovas“ (2020-02-12) geriausia Lietuvos istorijos žinove tapo Greta Žutautaitė, mokinė gavo LIMA padėką (gautas kvietimas dalyvauti II etape Vilniuje 2020-03-10, deja, prasidėjo karantinas ir II etapas neįvyko).

Tarptautiniai eTwinning projektai „The Future Is In My Hands“ (G.Raudonienė), „Dictionary Makers“ (R.Klemanskienė), 2a klasės mokiniai visus metus dalyvavo eTwinning projektuose.

**I SKYRIUS**

**BENDROSIOS NUOSTATOS**

1. Telšių „Germanto“ progimnazijos ugdymo planas reglamentuoja pradinio ir pagrindinio ugdymo pirmosios dalies programų įgyvendinimą. Mokyklos ugdymo planas sudarytas vadovaujantis 2019 m. balandžio 15 d. LR švietimo, mokslo ir sporto ministro įsakymu Nr. V-417 patvirtintais 2019-2020 ir 2020-2021 mokslo metų pradinio ugdymo programos bendraisiais ugdymo planais, 2019 m. balandžio 15 d. LR švietimo ir mokslo ministro įsakymu Nr. V-417 patvirtintais 2019-2020 ir 2020-2021 mokslo metų pagrindinio ir vidurinio ugdymo programų bendraisiais ugdymo planais, kitais švietimą ir mokyklos veiklą reglamentuojančiais dokumentais.

2. Mokyklos ugdymo planas parengtas mokyklos direktoriaus 2020 m. kovo 9 d. įsakymu

Nr. V-10 sudarytos darbo grupės, aptartas mokytojų tarybos posėdyje, suderintas su Mokyklos taryba.

3. Mokyklos Ugdymo planas parengtas vieneriems 2020-2021 mokslo metams atsižvelgiant į mokyklos strateginius tikslus, bendruomenės poreikius, turimus išteklius.

4. Ugdymo plano tikslas – apibrėžti bendruosius ugdymo programų vykdymo reikalavimus mokyklos ugdymo turiniui formuoti ir ugdymo procesui organizuoti, sudarant lygias galimybes kiekvienam mokiniui siekti asmeninės pažangos ir įgyti mokymuisi visą gyvenimą būtinų bendrųjų ir dalykinių kompetencijų.

5. Ugdymo plano uždaviniai:

5.1. pateikti ugdymo gaires mokyklos ugdymo turiniui kurti ir jo įgyvendinimą užtikrinančiam mokyklos ugdymo planui parengti;

5.2. nurodyti minimalų privalomą pamokų skaičių, skirtą ugdymo programoms įgyvendinti.

**II SKYRIUS**

**UGDYMO ORGANIZAVIMAS**

**PIRMASIS SKIRSNIS**

**MOKSLO METŲ TRUKMĖ**

6. Ugdymo organizavimas.

6.1. 2020–2021 mokslo metai.

6.1.1. Mokslo metų ir ugdymo proceso pradžia – 2020 m. rugsėjo 1 d.

6.1.2. 1–4 klasių mokiniams ugdymo proceso trukmė 175 ugdymo dienų (35 savaitės),

5–8 klasių mokiniams – 185 ugdymo dienos (37 savaitės).

6.1.3. Ugdymo proceso metu skiriamos atostogos:

|  |  |
| --- | --- |
| Rudens atostogos | 2020 m. spalio 26 d. – spalio 30 d. |
| Žiemos (Kalėdų) atostogos | 2020 m. gruodžio 23 d. – 2021 m. sausio 5 d. |
| Žiemos atostogos | 2021 m. vasario 15 d. – vasario 19 d. |
| Pavasario (Velykų) atostogos | 2021 m. balandžio 6 d. – balandžio 9 d. |

6.1.4. Ugdymo procesas skirstomas į pusmečius. Pusmečių trukmė:

|  |  |  |
| --- | --- | --- |
| Pusmečiai | Klasės | Pusmečių trukmė |
| I pusmetis  II pusmetis | 1–8 | 2020–09–01 – 2021–01–22 |
| 1–4 | 2021–01–25 – 2021–06–09 |
| 5–8 | 2021–01–25 – 2021–06–23 |

6.1.5. Pasibaigus ugdymo procesui skiriamos vasaros atostogos:

|  |  |  |  |
| --- | --- | --- | --- |
| Ugdymo programos | Klasė | 2020–2021 m. m. vasaros atostogų | |
| pradžia | pabaiga |
| Pradinio ugdymo | 1–4 | 2020-06-10 | 2021-08-31 |
| Pagrindinio ugdymo | 5–8 | 2020-06-25 | 2021-08-31 |

7. Ugdymo procesas koreguojamas:

7.1. Ugdymas karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių gyvybei ar sveikatai (toliau ypatingos aplinkybės), laikotarpiu ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu (mokykla yra dalykų brandos egzaminų centras, vyksta remonto darbai ir kt.), progimnazijos direktorius priima sprendimus dėl ugdymo proceso koregavimo, organizavimo nuotoliniu būdu ar sustabdymo ir informuoja Švietimo ir sporto skyrių, Visuomenės sveikatos priežiūros biurą, mokinių tėvus.

7.2. Ekstremali temperatūra – mokyklos ir (ar) gyvenamojoje teritorijoje:

7.2.1. pradinių klasių mokiniams minus 20 laipsnių ar žemesnė arba 30 laipsnių ar aukštesnė;

7.2.2. 5-tų klasių mokiniams minus 20 laipsnių ar žemesnė arba 30 laipsnių ar aukštesnė;

7.2.3. 6 – 8-tų klasių mokiniams minus 25 laipsnių ar žemesnė arba 30 laipsnių ar aukštesnė.

7.3. Progimnazijos direktorius, nesant valstybės, savivaldybės lygio sprendimų dėl ugdymo proceso organizavimo esant ypatingoms aplinkybėms ar esant aplinkybėms progimnazijoje, dėl kurių ugdymo procesas negali būti organizuojamas kasdieniu mokymo proceso būdu, priima sprendimus laikinai koreguoti ugdymo proceso įgyvendinimą:

7.3.1. keisti nustatytą pamokų trukmę;

7.3.2. keisti nustatytą pamokų pradžios ir pabaigos laiką;

7.3.3. ugdymo procesą perkelti į kitas aplinkas;

7.3.4. priimti kitus sprendimus, mažinančius/šalinančius pavojų mokinių sveikatai ir gyvybei.

7.4. Ugdymo procesas progimnazijos direktoriaus sprendimu gali būti stabdomas 1-2 darbo dienas, kai dėl susidariusių aplinkybių progimnazijos aplinkoje nėra galimybės jo koreguoti ar tęsti įprastu būdu. Jei ugdymo procesas stabdomas ilgesnį laiką progimnazijos direktorius sprendimą suderina su savivaldybės vykdomąja institucija Švietimo ir sporto skyriumi.

7.5. valstybės, savivaldybės sprendimu ugdymo procesą organizuojant nuotoliniu mokymo būdu progimnazija:

7.5.1. priima sprendimus ugdymo procesui nuotoliniu mokymo būdu organizuoti, atsižvelgdama į progimnazijos ugdymo planą, Bendrųjų ugdymo planų nuostatas;

7.5.2. įvertina, ar visi mokiniai gali dalyvauti ugdymo procese nuotoliniu mokymo būdu. Išsiaiškinus, kad mokinio namuose nėra sąlygų mokytis, sudaromos sąlygos mokytis progimnazijoje, jeigu progimnazijoje nėra aplinkybių, kurios keltų pavojų mokinio gyvybei ir sveikatai. Nesant galimybių ugdymo procesą organizuoti progimnazijoje, ugdymo proceso organizavimas laikinai perkeliamas į kitas saugias patalpas;

7.5.3. susitaria dėl mokinių emocinės sveikatos stebėjimo, taip pat mokinių, turinčių specialiųjų ugdymosi poreikių ugdymo specifikos ir švietimo pagalbos teikim

7.5.4. įgyvendindama ugdymo programas, ne mažiau kaip 50 procentų ugdymo procesui numatyto laiko (per savaitę ir (ar) mėnesį) skiria sinchroniniam ugdymui, ir ne daugiau kaip 50 procentų – asinchroniniam ugdymui. Nepertraukiamo sinchroninio ugdymo trukmė – iki 2 val.

7.5.5. pertvarko pamokų tvarkaraštį, pritaikydama jį ugdymo procesą organizuoti nuotoliniu mokymo būdu: konkrečios klasės tvarkaraštyje numato sinchroniniam ir asinchroniniam ugdymui skiriamas pamokas;

7.5.6. susitaria dėl mokymosi pagalbos mokiniui teikimo būdų ir savalaikiškumo, dėl užduočių, skiriamų atlikti namuose toje pačioje klasėje, apimties, pobūdžio, dėl mokymosi krūvių stebėsenos ir jų koregavimo, grįžtamosios informacijos teikimo, dėl mokinio darbotvarkės nustatymo, atsižvelgdama į mokinių amžių;

7.5.7. numato mokinių ir jų tėvų (globėjų, rūpintojų) informavimo būdus;

7.5.8. paskiria atsakingą asmenį, kuris teiks bendrąją informaciją apie ugdymo proceso organizavimo tvarką, švietimo pagalbos teikimą, komunikuos kitais aktualiais švietimo bendruomenei klausimais tol, kol neišnyksta ypatingos aplinkybės ar aplinkybės, dėl kurių ugdymo procesas progimnazijoje negalėjo būti organizuojamas kasdieniu būdu. Informacija apie tai skelbiama progimnazijos tinklalapyje;

7.5.9. numato planą, kaip pasibaigus ypatingoms aplinkybėms sklandžiai grįžti prie įprasto ugdymo proceso organizavimo;

7.5.10. sprendimai dėl ugdymo proceso koregavimo ar sustabdymo įforminami progimnazijos direktoriaus įsakymu;

7.5.11. visa informacija dėl ugdymo proceso koregavimo ar sustabdymo, mokymuisi reikalinga informacija skelbiama elektroniniame dienyne.

8. Jei šalyje skelbiama ekstremali situacija, progimnazijos direktoriaus sprendimu gali būti ugdymas organizuojamas nuotoliniu mokymo būdu (iki 10 procentų ugdymo procesui skiriamo laiko per metus).

**ANTRASIS SKIRSNIS**

**MOKYKLOS UGDYMO PLANAS. RENGIMAS IR ĮGYVENDINIMAS**

9. Rengiant mokyklos ugdymo planą:

9.1. mokyklos direktoriaus 2020 m. gegužės 29 d. įsakymu Nr. V-24 sudaryta darbo grupė. Grupės darbui vadovauja direktorės pavaduotoja ugdymui Audronė Pavelskienė.

9.2. remtasi švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, mokyklos veiklos įsivertinimo duomenimis.

10. Rengiant mokyklos ugdymo planą įgyvendinti priimti ar atnaujinti sprendimai dėl:

10.1. mokyklos ugdymo turinio įgyvendinimo integruojant į jį prevencines ir integruojamąsias programas;

10.2. ugdymo proceso organizavimo formų;

10.3. mokymosi pasiekimų ir pažangos vertinimo;

10.4. mokymosi pasiekimų gerinimo priemonių įgyvendinimo ir mokymosi pagalbos teikimo, vykdant pagrindinio ugdymo programą;

10.5. švietimo pagalbos teikimo;

10.6. neformaliojo vaikų švietimo pasiūlos ir organizavimo;

10.7. pamokų, skirtų mokinio ugdymo poreikiams ir mokymosi pagalbai teikti, panaudojimo;

10.8. kitų mokiniams ir mokyklai aktualių ugdymo turinio įgyvendinimo klausimų.

11. Mokyklos ugdymo planą mokyklos vadovas tvirtina iki mokslo metų pradžios, suderinęs su mokyklos taryba, taip pat su savininko teises ir pareigas įgyvendinančia institucija savivaldybės vykdomąja institucija ar jos įgaliotu asmeniu.

### 12. Minimalus laikas pagrindinio ugdymo bendrosioms programoms įgyvendinti organizuojant ugdymo procesą grupinio mokymosi forma kasdieniu ar nuotoliniu mokymo proceso organizavimo būdu nurodytas 1 priedo lentelėse, pamokų skaičiumi per vienus mokslo metus. Minimalus laikas, numatytas ugdymo programoms įgyvendinti, esant ypatingoms aplinkybėms negali būti mažinamas.

13. Mokykla, įgyvendindama ugdymo turinį nusprendė pamokas, numatytas dvejiems metams, skirstyti taip: žmogaus saugos dalykas dėstomas 5-ose (1) ir 7-ose (1) klasėse, informacinės technologijos 7-ose (1) klasėse, technologijos 7-ose (2) ir 8-ose (1) klasėse (Ugdymo plano 1 priedas).

14. Be privalomojo ugdymo turinio dalykų, mokykla siūlo mokiniams rinktis pasirenkamuosius dalykus lietuvių kalbos ir literatūros įgūdžiams formuoti ir skaitymo gebėjimams gerinti: „Teksto suvokimas ir kalbinė raiška“ 6-ose kl. (2 val) ir „Teksto kūrimas ir suvokimas“ 8-ose klasėse (2 val.). Šios programos įgyvendinamos per pamokas, skirtas mokinio ugdymo poreikiams ir mokymosi pagalbai teikti, numatytas Bendrųjų ugdymo planų 77 punkte (Ugdymo plano 1 priedas). Mokykla, rengdama pasirenkamųjų dalykų, dalykų modulių programas, vadovaujasi Bendraisiais formaliojo švietimo programų reikalavimais, patvirtintais Lietuvos Respublikos švietimo ir mokslo ministro 2004 m. balandžio 13 d. įsakymu Nr. ISAK-535 „Dėl Bendrųjų formaliojo švietimo programų reikalavimų patvirtinimo“.

15. Neformaliajam vaikų švietimui skirtos 28 valandų (16 val. pradiniame ugdyme ir 12 val. pagrindiniame ugdyme). Neformaliojo švietimo valanda – 45 min. trukmės (Ugdymo plano 1 priedas).

16. Neformaliojo vaikų švietimo programose dalyvaujančius mokinius mokykla žymi Mokinių registre.

17. Mokinio individualus ugdymo planas – tai kartu su mokiniu sudaromas jo galioms ir mokymosi poreikiams pritaikytas ugdymosi planas, padedantis išsikelti tikslus, juos įgyvendinti, prisiimti asmeninę atsakomybę už mokymąsi. Individualus ugdymo planas sudaromas mokiniui, kurio pasiekimai žemi, taip pat mokiniui, kurio pasiekimai aukšti (ypač mokinio, galinčio pasiekti aukščiausią ir aukštą lygmenis, gabumams plėtoti, gebėjimams ugdyti ir siekti individualios pažangos). Individualus ugdymo planas sudaromas:

17.1 asmeniui, atvykusiam mokytis iš užsienio;

17.2. mokiniui, kuris mokomas namie;

17.3. mokiniui, turinčiam specialiųjų ugdymosi poreikių.

18. Mokinio pasiekimai ir pažanga ugdymo procese vertinami:

18.1. vadovaujantis teisės aktais, reglamentuojančiais bendrąjį ugdymą ir mokinio pasiekimų ir pažangos vertinimą;

18.2. vadovaujantis mokyklos Mokinių pažangos ir pasiekimų vertinimo aprašu (2 priedas). Mokinių pažangos ir pasiekimų vertinimo aprašas skelbiamas mokyklos internetinėje svetainėje;

18.3. pažymiais pagal dešimtbalę vertinimo skalę pasibaigus pusmečiams;

18.4 Nacionaliniame mokinių pasiekimų patikrinime mokykla dalyvauja savivaldybės vykdomosios institucijos sprendimu. Mokinio pasiekimų rezultatai neįskaičiuojami į pusmečio įvertinimą.

**TREČIASIS SKIRSNIS**

**MOKYKLOS UGDYMO TURINIO ĮGYVENDINIMO PLANAVIMAS**

19. Mokykla, planuodama mokyklos ugdymo turinio įgyvendinimą, priėmė sprendimą dėl:

19.1. Sveikatos ir lytiškumo ugdymo bei rengimo šeimai bendrosios programos, patvirtintos Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941 „Dėl Sveikatos ir lytiškumo ugdymo bei rengimo šeimai programos patvirtinimo“ (toliau – Sveikatos programa) integravimo į mokyklos ugdymo turinį: sveikatos programa pradiniame ugdyme yra integruota į dėstomus dalykus ir neformalųjį švietimą. Pagrindiniame ugdyme Sveikatos programa integruojama į fizinio ugdymo, gamtos ir žmogaus, biologijos, chemijos, technologijų dalykus, socialinę veiklą ir neformalųjį švietimą, taip pat kiekvienoje ugdymo pakopoje (5–8 klasėse) sveikatos ugdymui per mokslo metus skiriami programos visumą apimantys specialūs užsiėmimai (rengiami susitikimai su medicinos darbuotojais atskirai mergaitėms ir berniukams, organizuojamos sveikatingumo bei sporto šventės, pokalbiai klasių valandėlių metu), kurie organizuojami pamokų, paskaitų forma arba pažintinių dienų metu bei per socialinę veiklą;

19.1.1 du kartus per metus, pirmo pusmečio pabaigoje (2021-01-22) ir mokslo metų pabaigoje (2021-06-18), organizuojamos sveikatingumo dienos;

19.1.2. sveikatos programos vykdymu mokykloje rūpinasi direktoriaus pavaduotoja ugdymui A. Pavelskienė;

19.2. vykdant bendrojo ugdymo programas, ugdymas karjerai (Ugdymo karjerai programa, patvirtinta Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“) organizuojamas laikantis šių nuostatų:

19.2.1. pradiniame ugdyme ugdymas karjerai integruojamas į pasaulio pažinimo dalyko turinį ir neformalųjį švietimą;

19.2.2. pagrindiniame ugdyme ugdymas karjerai integruojamas į visų dalykų programų turinį ir neformalųjį švietimą;

19.3 mokykla organizuoja kryptingas socialinio ir emocinio ugdymo, sveikos gyvensenos stiprinimo ir prevencines veiklas: pasirinko nuoseklias ir ilgalaikes socialines ir emocines kompetencijas ugdančias prevencines programas: „Zipis“ (1 kl.), „Obuolio draugai“ (2 kl.), „Įveikime kartu“ (4 kl.), „Paauglystės kryžkelės“ (5-8 kl.), apimančias patyčių, smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą ir sudaro sąlygas kiekvienam mokiniui nuolat joje dalyvauti, įgyvendindama Smurto prevencijos įgyvendinimo mokyklose rekomendacijas, patvirtintas Lietuvos Respublikos švietimo ir mokslo ministro 2017 m. kovo 2 d. įsakymu Nr. V-190 „Dėl Smurto prevencijos įgyvendinimo mokyklose rekomendacijų patvirtinimo“. Programų veiklos integruojamos į pasaulio pažinimo, fizinio ugdymo, lietuvių kalbos, biologijos, gamtos ir žmogaus, chemijos, dorinio ugdymo turinį, per neformaliojo vaikų švietimo veiklas. Taip pat skiriamas atskiras laikas programų veikloms įgyvendinti organizuojant paskaitas, švietėjiškas akcijas, disputus, projektus;

19.4. mokykloje sudarytos sąlygos mokiniams kasdien fiziškai aktyviai praleisti pertraukas tarp pamokų mokyklos vidiniame kiemelyje, mokyklos kieme arba sporto salėje.

20. Pažintinė, kultūrinė, meninė, kūrybinė veikla– mokyklos ugdymo turinio dalis. Ši veikla bus vykdoma nuosekliai per mokslo metus. Numatytos teminės integruotų dalykų mokymo dienos, skirtos pažintinei, kultūrinei, meninei, kūrybinei veiklai: dvi edukacinės klasių ekskursijos (2020 m. spalio ir 2021 m. birželio mėn.), Karjeros ugdymo diena (2021 m. birželio 2 d.), Žiemos sporto šventė (2021 m. sausio mėn.), Sveikatingumo ir sveikos mitybos diena prie Germanto ežero (2020 m. birželio mėn.). Dienoms organizuoti bus sudaromos darbo grupės.

21. 5 – 8 klasių mokiniams skiriama 10 valandų per mokslo metus privaloma socialinė-pilietinė veikla (5 val. rekomenduojama atlikti I pusmetį, kitas 5 val. – II pusmetį).

21.1. Mokiniams siūlomos socialinės-pilietinės veiklos kryptys:

21.1.1. darbinė - kūrybinė veikla (kabinetų tvarkymo darbai, smulkūs remonto darbai, dekoracijų ruošimas, mokyklos bendrųjų erdvių, stendų apipavidalinimas, talkos, renginių organizavimas);

21.1.2. ekologinė veikla (mokyklos aplinkos tvarkymas, dalyvavimas miesto ar respublikinėse ekologinėse akcijose, projektuose, paukščių ir žvėrelių globa);

21.1.3. projektinė veikla (dalyvavimas pilietinio ugdymo, prevenciniuose, socialiniuose, profesinio veiklinimo projektuose, dalyvavimas klasės ir mokyklos savivaldos darbe, parodų rengimas);

21.1.4. socialinė veikla (pagalba draugui, gerumo akcijos, Vaikų globos ir senelių namų, lopšelių - darželių lankymas, pagalba pagyvenusiems žmonėms);

21.1.5. kita veikla (pagalba klasės auklėtojui, dalykų mokytojams, darbas mokyklos bibliotekoje ir muziejuje, pagalba tvarkant miesto kapines, veikla Mokinių aktyve).

21.2 Mokiniai socialinę-pilietinę veiklą planuoja patys, ją fiksuoja socialinės veiklos ataskaitos lape.

21.3. Veiklos apskaitą vykdo klasių vadovai. Veikla fiksuojama elektroniniame dienyne TAMO skiltyje „Socialinė-pilietinė veikla“.

21.4. Veiklos kontrolę vykdo klasės auklėtojas, mokyklos socialinis pedagogas ir administracijos atstovas.

22. Etninė kultūrinė veikla organizuojama vadovaujantis Pagrindinio ugdymo etninės kultūros bendrąja programa, kuri patvirtinta Lietuvos Respublikos švietimo ir mokslo ministro 2012 m. balandžio 12 d. įsakymu Nr. V-651 „Dėl Pagrindinio ugdymo etninės kultūros bendrosios programos“ (toliau – Etninės kultūros programa):

22.1. dalis Etninės kultūros ugdymo programos tematikos integruota į pradinio ugdymo bendrąsias programas: dorinio ugdymo, pasaulio pažinimo, muzikos, lietuvių kalbos, šokio, dailės;

22.2. pagrindiniame ugdyme Etninės kultūros ugdymas integruojamas į visų mokomųjų dalykų turinį bei neformalųjį ugdymą (būrelis „Etnoratas).

**KETVIRTASIS SKIRSNIS**

**MOKINIŲ UGDYMO NAMIE ORGANIZAVIMAS**

23. Mokyklos vaiko gerovės komisijai priėmus sprendimą dėl specialiųjų ugdymosi poreikių turinčių mokinių ugdymo(si) ir švietimo pagalbos teikimo, mokykla kiekvienam mokiniui sudaro individualų pagalbos planą, kuris gali būti individualaus ugdymo plano dalis, paskiria pagalbos plano įgyvendinimą koordinuojantį asmenį. Koordinuojantis asmuo kartu su vaiku, jo tėvais (globėjais, rūpintojais) numato tarpinius ugdymosi ir pagalbos tikslus, suplanuoja jų įgyvendinimą, periodiškai aptaria pasiektus rezultatus.

24. Mokinių mokymas namie organizuojamas, vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 „Dėl Mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“ ir Mokymosi formų ir mokymo organizavimo tvarkos aprašu.

25. Mokiniai namie mokomi savarankišku mokymo proceso organizavimo būdu. Mokykla, suderinusi su mokinio tėvais (globėjais) ir atsižvelgusi į mokinio ligos pobūdį bei gydytojo rekomendacijas, rengia mokiniui individualų ugdymo planą:

25.1. namie mokomam mokiniui savarankišku mokymo proceso organizavimo būdu 1–3 klasėse skiriama 9 savaitinės ugdymo valandos, 4 klasėje – 11 ugdymo valandų, 5–6 klasėse skiriama 12 savaitinių pamokų, 7–8 klasėse – 13. Dalį ugdymo laiko gydytojo leidimu mokinys gali lankyti pamokas mokykloje arba mokytis nuotoliniu mokymo proceso organizavimo būdu.

25.2. Mokomam namie pagal pradinio ugdymo individualizuotą ugdymo programą mokiniui turinčiam vidutinį, žymų ir labai žymų intelekto sutrikimą ugdymui namie skiriamos 8 valandos per savaitę.

26. Suderinus su mokinio tėvais (globėjais, rūpintojais), mokyklos vadovo įsakymu 5–8 kl. mokinys gali nesimokyti dailės, muzikos, technologijų ir kūno kultūros (o 1–4 kl. – tik kūno kultūros). Dienyne ir mokinio individualiame ugdymo plane prie mokinio nesimokomų dalykų įrašoma „atleista“. Dalis pamokų, gydytojo leidimu lankomų mokykloje, įrašoma į mokinio individualų ugdymo planą.

**PENKTASIS SKIRSNIS**

**MOKINIŲ, TURINČIŲ ĮVAIRIAPUSIŲ RAIDOS SUTRIKIMŲ, UGDYMO ORGANIZAVIMAS**

27. Atsižvelgiant į individualias mokinio galimybes ir specialiųjų poreikių lygį, įvairiapusių raidos sutrikimų turintys mokiniai ugdomi bendroje klasėje, skiriant mokytojo padėjėją.

28. Mokykla, organizuodama mokinių, turinčių įvairiapusių raidos sutrikimų, ugdymą:

28.1. parengia individualų pagalbos vaikui planą, kuriame numato mokinio tolesnio mokymosi perspektyvą ir socialinio elgesio pasiekimus, aptaria švietimo pagalbos teikimo formas ir būdus, elgesio prevencijos ir intervencijos būdus, socialinių įgūdžių ugdymo veiklas. Periodiškai (ne rečiau kaip kartą per mėnesį) arba užfiksavusi mokinio pažangą ar nustačiusi, kad ugdymo procese pažanga nedaroma, peržiūri ir koreguoja individualų pagalbos vaikui planą;

28.2. paskiria pagalbos vaikui plano įgyvendinimą koordinuojantį asmenį, kuris kartu su vaiku, jo tėvais (globėjais, rūpintojais) numato siekiamus tikslus, suplanuoja jų įgyvendinimo žingsnius, atsakomybes ir periodiškus susitikimus teikiamos pagalbos rezultatams aptarti;

28.3. parengia pritaikytą mokiniui nuolatinę mokymosi vietą. Įrengia kiek įmanoma labiau nuo triukšmo izoliuotą erdvę klasėje ar už klasės ribų, kurioje įvairiapusių raidos sutrikimų turinčiam mokiniui būtų sudaromos galimybės pertraukai veiklos metu ar esant emocinio nestabilumo būklei;

28.4. užtikrina, kad mokytojai, bendradarbiaudami su švietimo pagalbos specialistais, taikytų elgesio vertinimo priemones netinkamo elgesio priežastims nustatyti ir reikalingų įgūdžių ugdymo strategijoms parinkti.

29. Mokykla atsižvelgia į individualius mokinio gebėjimus ir raidos sutrikimo specifiką (mokymo medžiagą pateikti įvairiais būdais (vaizdiniu, garsiniu ir kt.) ir pritaiko ugdymo turinį. Įtraukiant mokinį į veiklas atsižvelgiama į jo pomėgius, pateikia galimas atsiskaitymo formas ir leidžia mokiniui pasirinkti atsiskaitymo formą.

### 30. Mokykla sudaro sąlygas ugdomosios veiklos metu daryti fizinio aktyvumo pertraukas, jų metu pagal galimybes panaudojant specialias priemones (minkštasuolius, balansavimo, supimosi priemones ir kt.). Taiko vizualinio struktūravimo metodus ir priemones pamokų ir pertraukų metu (struktūruoja erdves, veiklas, pamokas, pertraukas, užduotis, naudoja vaizdinę dienotvarkę, pasirinkimų lenteles ir kt.) bei kitą vizualinę pagalbą.

**ŠEŠTASIS SKIRSNIS**

**MOKYMOSI KRŪVIO REGULIAVIMAS**

31. Vadovaujantis Higienos norma mokykloje ugdymo procesui organizuoti sudaromas tvarkaraštis. Mokiniui mokymosi krūvis per savaitę yra paskirstytas proporcingai. Penktadienį organizuojama mažiau pamokų nei kitomis savaitės dienomis.

32. Mokykloje atliekama nuosekli mokinių mokymosi krūvio stebėsena, kurią vykdo mokyklos vadovas ir pavaduotojas ugdymui:

32.1. organizuoja ir vykdo mokinių mokymosi krūvio bei mokiniams skiriamų namų darbų stebėseną ir kontrolę (Namų darbų skyrimo tvarkos aprašas, 5 priedas);

32.2. organizuoja mokytojų bendradarbiavimą sprendžiant mokinių mokymosi krūvio optimizavimo klausimus;

32.3. užtikrina, kad mokiniams per dieną nebūtų skiriamas daugiau kaip vienas kontrolinis darbas. Apie kontrolinį darbą mokiniai informuojami ne vėliau kaip prieš savaitę. Jie iš anksto fiksuojami elektroninio dienyno skiltyje „Kontroliniai darbai“.

33. Per dieną mokiniams nevyksta daugiau kaip 7 pamokos pagrindiniame ugdyme ir ne daugiau kaip 5 pamokos pradiniame ugdyme.

34. 5–tų klasių mokiniams, kurie mokosi pagal pagrindinio ugdymo programos pirmąją dalį, skiriamas minimalus privalomų pamokų skaičius.

35. Daugiau pamokų už minimalų privalomų pamokų skaičių dalykų moduliams mokyti 6 ir 8 klasių mokiniams skiriama suderinus su mokinių tėvais (globėjais, rūpintojais).

### 36. Mokymosi pagalbai skiriamos trumpalaikės konsultacijos: 4-ose klasėse įvairių dalykų konsultacijoms 2 val., 5-8 kl. moksleiviams 11 val. (lietuvių k. – 4, (iš kurių 1 val. skirta iš užsienio grįžusiems mokiniams)), anglų k. – 1, matematika – 1, informacinės technologijos – 1, fizika– 1, biologija – 1, rusų k. – 1, geografija – 1). Trumpalaikių konsultacijų dažnumas priklauso nuo mokantis kylančio mokymosi poreikio išsiaiškinti mokymosi spragas. Jos neįskaitomos į mokinio mokymosi krūvį. Mokinių tėvai (globėjai, rūpintojai) elektroniniu dienynu ar kitu būdu informuojami apie mokiniui siūlomą suteikti mokymosi pagalbą, apie mokinio daromą pažangą (Ugdymo plano 1 priedas).

**SEPTINTASIS SKIRSNIS**

**MOKYMOSI PAGALBOS TEIKIMAS MOKINIUI, BESIMOKANČIAM PAGAL PAGRINDINIO UGDYMO PROGRAMĄ**

37. Mokymosi pagalba mokykloje teikiama kiekvienam mokiniui, kuriam ji reikalinga:

37.1. dėl ligos ar kitų priežasčių praleidusiam dalį pamokų;

37.2. gavusiam nepatenkinamą atsiskaitomųjų ar kitų užduočių įvertinimą;

37.3. gavusiam kelis iš eilės nepatenkinamus kurio nors dalyko įvertinimus;

37.4. jei pasiekimų lygis žemesnis, nei numatyta Pagrindinio ugdymo bendrosiose programose, ir mokinys nedaro pažangos;

37.5. jei nacionalinio pasiekimų patikrinimo metu nepasiekiamas patenkinamas lygmuo;

37.6. jei jo pasiekimai yra aukščiausio lygmens ir jei jis siekia domėtis pasirinkta mokymosi sritimi.

### 38. Pagalbą mokiniui pirmiausia suteikia jį mokantis mokytojas, pritaikydamas tinkamas mokymo(si) užduotis, metodikas. Taip pat pagalbą teikia švietimo pagalbos mokiniui specialistai.

### 39. Mokymosi pagalbos teikimo veiksmingumą rodo individualus mokinių stebėjimas ir pažangos pokytis, kuris yra fiksuojamas lentelėse.

### 40. Už mokymosi pasiekimų stebėsenos koordinavimą ir mokymosi pagalbos teikimo organizavimą atsakinga direktorės pavaduotoja ugdymui A.Pavelskienė.

**AŠTUNTASIS SKIRSNIS**

**ASMENŲ, BAIGUSIŲ UŽSIENIO VALSTYBĖS AR TARPTAUTINĖS ORGANIZACIJOS PRADINIO UGDYMO PROGRAMĄ, AR PAGRINDINIO UGDYMO PROGRAMOS DALĮ, ORGANIZAVIMAS**

41. Mokykla, atvykus asmeniui, baigusiam užsienio valstybės, tarptautinės organizacijos pagrindinio ar pradinio, (toliau – tarptautinė bendrojo ugdymo programa):

41.1. priima jį mokytis vadovaudamasi Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“ (toliau – Nuosekliojo mokymosi tvarkos aprašas).

41.2. informuoja valstybinės mokyklos savivaldybės mokyklos savivaldybės vykdomąją instituciją ar jos įgaliotą asmenį.

42. Mokyklos administracija, priimdama mokinį:

42.1. išklauso atvykusiųjų asmenų lūkesčius dėl švietimo pagalbos poreikių ar poreikio tam tikrą dalį laiko intensyviai mokytis lietuvių kalbos;

42.2. aptaria mokyklos teikiamos pagalbos formas ir būdus, mokyklos, mokinio ir tėvų įsipareigojimus;

42.3. klasės vadovas aptaria atvykusio mokinio įtraukties į mokyklos bendruomenės gyvenimą galimybes ir veiksmus:

42.3.1. numato apytikrę adaptacinio laikotarpio trukmę;

42.3.2. pasitelkia mokinius savanorius, galinčius padėti atvykusiam mokiniui sklandžiai įsitraukti į mokyklos gyvenimą ir mokytis;

42.3.3. numato klasės vadovo, mokytojų darbą su atvykusiu mokiniu ir jo tėvais;

42.3.4. organizuoja mokytojų konsultacijas, individualias veiklas ugdymo programų skirtumams likviduoti;

42.3.5. numato atvykusio mokinio individualios pažangos stebėjimą per adaptacinį laikotarpį;

42.3.6. siūlo neformaliojo vaikų švietimo veiklas, kurios padėtų mokiniui greičiau integruotis.

43. Per adaptacinį laikotarpį mokinio pasiekimai pažymiais nevertinami, tačiau fiksuojama mokinio daroma pažanga.

**DEVINTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS**

44. Mokinių skaičius laikinojoje grupėje negali būti didesnis nei 30 ir ne mažesnis nei 10 (išskyrus: etikai, tikybai ir vokiečių kalbai mokyti, nesusidarius 10 mokinių grupei paralelių klasių jungtinėje grupėje):

44.1. laikinosios grupės sudaromos iš tos pačios klasės arba paralelių klasių mokinių;

44.2. mokyklos ugdymo turiniui įgyvendinti klasė į grupes dalijama arba sudaromos laikinosios grupės dalykams mokyti: tikyba 7ab klasėse, etika – 5ab ir 7ab klasėse (Ugdymo plano 1 priedas).

44.3. informacinių technologijų ir technologijų dalykams mokyti, atsižvelgiant į darbo vietų kabinetuose skaičių, kurį nustato Higienos norma (Lietuvos higienos norma);

44.4. užsienio kalboms: 1-ajai ir 2-ajai, jei klasėje mokosi ne mažiau kaip 21 mokinys (Ugdymo plano 1 priedas).

**DEŠIMTASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

45. Ugdymo sričių / ugdymo dalykų programų įgyvendinimas.

46. Dorinis ugdymas:

46.1 dorinio ugdymo dalyką (etiką ar tikybą) mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats. Siekiant užtikrinti mokymosi tęstinumą ir nuoseklumą, etiką arba tikybą mokinys renkasi dvejiems metams (5–6, 7–8).

47. Lietuvių kalba ir literatūra. Mokykla, įgyvendindama ugdymo turinį:

47.1. lietuvių kalbos ugdymas vykdomas pagal Lietuvos Respublikos švietimo, mokslo ir sporto ministro patvirtintą lietuvių kalbos pradinio ugdymo bendrąją programą, skiriant Bendrojo ugdymo plano 27 punkte nurodytas pamokas;

47.2. mokiniams siūlo rinktis pasirenkamuosius dalykus lietuvių kalbos ir literatūros įgūdžiams formuoti ir skaitymo gebėjimams gerinti: „Teksto suvokimas ir kalbinė raiška“ (6 kl.), „Teksto skaitymas ir kūrimas“ (8 kl.) (Ugdymo plano 1 priedas);

### 47.3. mokiniams, kurie nepasiekia lietuvių kalbos bendrojoje programoje numatyto patenkinamo lygio, sudaromos sąlygos išlyginti mokymosi spragas skiriant konsultacijas laikinojoje grupėje;

### 47.4. 18 pamokų 5–8 klasėse skiriama pilietiškumo pagrindų mokymo ir laisvės kovų temos integravimui (numatyti mokytojų ilgalaikiuose ugdymo planuose).

48. Užsienio kalba:

48.1. užsienio kalbos, pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos;

48.2. antrosios užsienio kalbos mokyti privaloma nuo 6 klasės. Tėvai (globėjai, rūpintojai) mokiniui iki 14 metų parenka, o mokinys nuo 14 iki 16 metų tėvų (rūpintojų) sutikimu pats renkasi antrąją užsienio kalbą: rusų arba vokiečių;

48.3. užsienio kalbas keisti iki pagrindinio ugdymo programos pabaigos galima tik tuo atveju, jei mokinio norimos mokytis užsienio kalbos pasiekimų lygis ne žemesnis, nei

numatyta tos kalbos Bendrojoje programoje, arba jei mokinys yra atvykęs iš kitos Lietuvos ar užsienio mokyklos ir šiuo metu lankoma mokykla negali sudaryti mokiniui galimybės tęsti jo pradėtos kalbos mokymosi. Gavus mokinio tėvų (globėjų, rūpintojų) pritarimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus:

48.3.1. vienus mokslo metus jam skiriama viena papildoma užsienio kalbos pamoka per savaitę;

48.3.2. susidarius penkių ar daugiau tokių mokinių grupei klasėje ar mokykloje, skiriamos dvi papildomos pamokos visai mokinių grupei;

48.3.3. jei mokinys yra baigęs tarptautinės bendrojo ugdymo programos dalį ar visą programą ir mokykla nustato, kad jo vienos užsienio kalbos pasiekimai yra aukštesni nei numatyta Pagrindinio ugdymo bendrosiose programose, mokinio ir jo tėvų (globėjų, rūpintojų) pageidavimu mokykla įskaito mokinio pasiekimus ir konvertuoja į dešimtabalę vertinimo sistemą. Mokykla sudaro mokiniui individualų užsienio kalbos mokymosi planą ir galimybę vietoj užsienio kalbos pamokų lankyti papildomas lietuvių kalbos ar kitos kalbos pamokas kitose klasėse.

49. Gamtos mokslai:

49.1. gamtamoksliniams gebėjimams ugdytis pradiniame ugdyme skiriama pusė pasaulio pažinimo dalykui skirto ugdymo laiko. Privaloma sudaryti sąlygas ugdytis praktiniams gamtamoksliams gebėjimams, todėl vieną ketvirtąją dalį dalykui skiriamo laiko ugdymas turi vykti tyrinėjimams palankioje aplinkoje, natūralioje gamtinėje (pvz., parke, miške, prie vandens telkinio ar pan.) aplinkoje, laboratorijose;

49.2. 5-8 klasių mokinių eksperimentiniams ir praktiniams įgūdžiams ugdyti gamtos mokslų dalykų turinyje skiriama ne mažiau kaip 30 procentų dalykui skirtų pamokų per mokslo metus. Atlikti eksperimentus galima ne tik mokykloje, kurioje mokosi mokinys, bet ir atvirosios prieigos centruose ar kitose tam tinkamose aplinkose.

50. Technologijos:

50.1. mokiniai, kurie mokosi pagal pagrindinio ugdymo programos pirmąją dalį (5–8 klasėse), kiekvienoje klasėje mokomi, proporcingai paskirsčius laiką mitybos, tekstilės, konstrukcinių medžiagų ir elektronikos technologijų programoms;

50.2. Klasės dalijamos į grupes per technologijų pamokas atsižvelgiant į darbo vietų skaičių ir įrangą kabinetuose.

### 51. Informacinės technologijos:

### 51.1. informacinių technologijų pradedama mokyti 5-oje klasėje, tęsiama 6-oje klasėje skiriant po vieną pamoką per savaitę. 7-oje klasėje skiriama 1 pamoka per savaitę, iš kurių pusė panaudojama integruotam mokymui su anglų kalbos, geografijos, biologijos bei rusų kalbos dalykais. 8-oje klasėje informacinėms technologijoms skiriama 1 valanda per savaitę iš mokymo pasiekimams gerinti skirtų valandų, iš kurių pusė panaudojama integruotam mokymui su anglų kalbos, geografijos, biologijos bei rusų kalbos dalykais (Integruotos pamokos numatytos mokytojų ilgalaikiuose planuose).

52. Socialiniai mokslai:

52.1. socialiniams gebėjimams ugdyti pradiniame ugdyme skiriama viena ketvirtoji pasaulio pažinimo dalyko laiko ugdymo procesą organizuojant socialinės, kultūrinės aplinkos pažinimui palankioje aplinkoje (pvz., lankantis visuomeninėse, bendruomenių, kultūros institucijose ir pan.);

52.2. per socialinių mokslų pamokas mokymasis grindžiamas tiriamojo pobūdžio metodais, diskusijomis, bendradarbiavimu, savarankiškai atliekamu darbu ir informacinėmis komunikacinėmis technologijomis;

52.3. siekiant gerinti gimtojo krašto (pavyzdžiui, rajono, savivaldybės, gyvenvietės ir kt.) ir Lietuvos valstybės pažinimą, atsižvelgiant į esamas galimybes istorijos ir geografijos mokymas organizuojamas netradicinėse aplinkose (muziejuose). Tokias pamokas dėstantys mokytojai numato ilgalaikiuose planuose;

52.4. laisvės kovų istorijai mokyti skiriama ne mažiau kaip 18 pamokų, integruojant temas į istorijos, lietuvių kalbos ir kt. ugdymo turinį (ilg. planai);

52.5. 5-8 klasėse pilietiškumo ugdymas integruojamas į artimus pagal turinį dalykus (etiką, istoriją, geografiją, lietuvių kalbą ir literatūrą) bei į socialinę veiklą, neformalųjį švietimą;

52.6. į socialinių mokslų ugdymo turinį integruojamos Lietuvos ir pasaulio realijų temos.

53. Fizinis ugdymas:

53.1. pradinės klasės mokiniai lanko 105 fizinio ugdymo pamokas per metus (3 pamokas per savaitę). Šokio programa įgyvendinama skiriant 35 pamokas per metus (1 per savaitę) iš fiziniam ugdymui dalykui skiriamo laiko;

53.2. 5-ose, 6-ose ir 7-ose klasėse privalomos 3 fizinio ugdymo pamokos per savaitę, per mokslo metus – 111 pamokų;

53.3. specialiosios medicininės fizinio pajėgumo grupės mokiniai dalyvauja pamokose kartu su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą;

53.4. parengiamosios medicininės fizinio pajėgumo grupės mokiniams krūvis ir pratimai skiriami atsižvelgiant į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiems atlikti įprastų užduočių mokytojas taiko alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas;

53.5. mokykla mokiniams, atleistiems nuo kūno kultūros pamokų dėl sveikatos ir laikinai dėl ligos, siūlo kitą veiklą: stalo žaidimus, šaškes, šachmatus, veiklą skaitykloje, bibliotekoje, konsultacijas, socialinę veiklą.

**VIENUOLIKTASIS SKIRSNIS**

**INTEGRUOJAMŲJŲ PROGRAMŲ ĮGYVENDINIMAS PRADINIAME UGDYME**

54. Integruojamųjų, prevencinių ir kitų ugdymo programų įgyvendinimas:

54.1. Į Bendrosios programos ugdymo dalykų programų turinį integruojama:

54.1.1. bendrųjų kompetencijų ir gyvenimo įgūdžių ugdymo programa, integruojamųjų programų – Mokymosi mokytis, Komunikavimo, Darnaus vystymosi, Kultūrinio sąmoningumo, Gyvenimo įgūdžių ugdymo programų pagrindai (Pradinio ir pagrindinio ugdymo bendrųjų programų, patvirtintų Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“, 11 priedas „Bendrųjų kompetencijų ir gyvenimo įgūdžių ugdymas“). Šių programų atskirai planuoti ir vykdyti nereikia, jos yra integruotos į Bendrosios programos turinį;

54.1.2. Žmogaus saugos bendroji programa ir Sveikatos ir lytiškumo ugdymo bei rengimo šeimai bendroji programa;

54.1.3. mokyklos pasirinktos prevencinės ir kitos ugdymo programos;

54.1.4. etninės kultūros ugdymas;

54.1.5. informacinių komunikacinių technologijų ugdymas. Informacinės komunikacinės technologijos ugdymo procese naudojamos kaip ugdymo priemonė, taip pat mokoma informacinių komunikacinių technologijų pradmenų.

54.2. Ugdymo karjerai programa, patvirtinta Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“.

55. Mokytojas numato ugdymo dalykus, į kuriuos integruojamas Sveikatos ir lytiškumo ugdymo bei rengimo šeimai bendrosios, Žmogaus saugos bendrosios, etninės kultūros ugdymo, mokyklos pasirinktų prevencinių ir kitų programų, informacinių komunikacinių technologijų ugdymo turinys.

SUDERINTA Mokyklos tarybos

Telšių rajono savivaldybės administracijos 2020-06-09 posėdžio protokolu

Švietimo ir sporto skyriaus vedėjo pavaduotoja Nr. V1-3

Daiva Tūmienė

2020-....-...